# Jef Teuwissen

Jef Teuwissen (Neeroeteren, Maaseik, 29 de setembre de 1940 - Maaseik, 6 de maig de 2017) fou un pilot de motocròs flamenc que va tenir ressò internacional durant la dècada de 1960, quan va ser un dels millors pilots belgues (guanyà dos campionats estatals de 500 cc i deu campionats de Limburg) i un dels principals competiors al Campionat del món en la categoria dels 500cc.
Arribà al zenit de la seva carrera el 1969, quan va guanyar el Motocross des Nations a Farleigh Castle (Anglaterra) formant part de l'equip belga. Malgrat ser el menys conegut dels quatre membres de l'equip (Roger De Coster, Sylvain Geboers i Joël Robert n'eren els altres), Teuwissen fou qui donà finalment l'estreta victòria a Bèlgica en aconseguir el segon lloc a la darrera mànega.

## La nissaga de Neeroeteren

Jef Teuwissen era oncle de Harry Everts, a qui apadrinà quan aquest començà a córrer en motocròs a catorze anys. El seu mestratge fou tan eficaç que, a només quinze anys, Everts guanyà el Campionat de Bèlgica júnior. Amb motiu de la mort del seu oncle, Harry Everts declarà:
| « | L'oncle Jef em va fer conèixer el motocròs. Sovint anava amb ell a les competicions, l'observava amb gran atenció, també em va ensenyar a traçar. Mai no hauria arribat tan lluny sense en Jef. | » |
| — Harry Everts |||
Neeroeteren és, doncs, la llar d'una de les nissagues familiars més reeixides de la història del motocròs. No només hi varen néixer i viure Jef Teuwissen i Harry Everts, sinó que també el fill d'aquest, Stefan Everts.

## Resum biogràfic

Especialista en circuits de sorra, ben abundants tant a Bèlgica com als Països Baixos, se'l coneixia com a Zandkoning o Koning van het zand ("El rei de la sorra"). Un altre sobrenom seu era Rubberman ("L'home de goma"), per les postures acrobàtiques que adoptava damunt la moto. Teuwissen aprengué a dominar la sorra de ben jove, mentre practicava als grans sorrals situats a tocar de la pineda que hi havia darrere la casa familiar.
Jef Teuwissen va començar a competir el 1957 amb una BSA, motocicleta que canvià l'any següent per una Matchless que li comprà a Jan Clijnk (un popular corredor holandès de l'època). Més tard, tornaria a pilotar una BSA i moltes altres marques, entre elles Triumph Métisse, Maico, ČZ, Montesa (en una imatge de 1967, se'l veu amb una Cappra de 250 cc) i Husqvarna.
A la seva època, Teuwissen assolí una gran popularitat i era un dels referents dels nens del poble, molts dels quals jugaven a ser Jefke (com es coneixia també a Jef Teuwissen) amb les seves bicicletes, entre ells el seu nebot Harry Everts. La mala sort, però, va fer que es trenqués la cama fins a set vegades i, per acabar-ho d'adobar, la seva càrrega familiar li impedí arribar més lluny: a només trenta-set anys, Jef Teuwissen ja era un vidu amb set fills. Tot i així, es mantingué actiu fins al 1975, per bé que un seriós accident que patí el 1971 va acabar pràcticament amb la seva carrera.

## Palmarès

Font:
| Any | Motocicleta | Campionat del Món | Campionat del Món | MXDN | C. Bèlgica 500 cc |
| Any | Motocicleta | 500cc | 250cc | MXDN | C. Bèlgica 500 cc |
| 1961 | BSA | 28è | - | | |
| 1962 | ? | - | - | | |
| 1963 | ? | - | - | | 2n |
| 1964 | ? | - | - | | 2n |
| 1965 | Triumph Métisse | 18è | - | | 1r |
| 1966 | Maico | - | - | | 2n |
| 1967 | ČZ/Montesa? | - | 25è | | 1r |
| 1968 | Husqvarna | 9è | - | | |
| 1969 | Husqvarna | 7è | - | 1r | |
| 1970 | Husqvarna | 7è | 19è | | 2n |
| Total títols | Total títols | 0 | 0 | 1 | 2 |

### Notes

* ↑ La classificació consignada a MXDN fa referència a la posició final obtinguda per l'equip estatal
* ↑ Al total de títols s'hi compten tots els campionats guanyats, MXDN inclòs

## Notes

* ↑ El personatge apareix sovint erròniament referenciat com a Jef Teeuwissen. També se'l troba documentat com a Josef Teuwissen.

## Referències

* ↑ «Un demi-siecle de FMB: 63 titres!» (en francès). lesoir.be. Le Soir, 29-02-1996. [Consulta: 22 gener 2020].
* ↑ «Palmares du Mondial Mx 3» (en francès). memotocross.fr, 2012. [Consulta: 4 gener 2013].
* ↑ «Jef Teuwissen» (en francès). inmemoriam.be, 06-05-2017. [Consulta: 22 gener 2020].
* 1 2 3 4 «‘Zandkoning’ op het parcours, thuis weduwnaar met 7 kindjes» (en neerlandès). hln.be, 15-06-2017. [Consulta: 22 gener 2020].
* 1 2 3 «Jef Teuwissen 29-09-1940» (en neerlandès). motocrossadvies.nl. [Consulta: 22 gener 2020].
* 1 2 3 4 «Motorcrosser Jef Teeuwissen overleden (Brussel)» (en neerlandès), 05-08-2017. [Consulta: 22 gener 2020].
* ↑ «Motorcrosser Jef Teuwissen overleden» (en neerlandès). fmb-bmb.be. FMB, 08-05-2017. Arxivat de l'original el 29 de gener 2020. [Consulta: 22 gener 2020].
* ↑ G. Luque, Joan «Harry Everts, el super-campeón de 125cc de este año» (en castellà). SOLO MOTO. Solo Moto [Barcelona], núm. 204, 17-08-1979, p. 48-49.
* ↑ Ramkema, Wim; Heese, Jan. «Moto Cross - Harry Everts». A: Grand Prix - Libro para cromos (en castellà). Bilbao: Publicaciones Fher, 1977, p. 22 (Àlbum de cromos). D.L. BI-1027-77, No. Reg. 4070-77. ISBN 84-243-1359-3.
* ↑ «Zandkoning Jef Teewissen overleden» (en neerlandès). pressreader.com, 08-05-2017. [Consulta: 22 gener 2020]. «Nonkel Jef heeft me motorcross leren kennen. Ik ging vaak met hem mee naar wedstrijden, ik keek enorm naar hem op, hij leerde me ook crossen. Zonder Jef waren me nooit zover geraakt.»
* ↑ Schrooten, Jürgen. «MC Maasland viert 50 jaar motorcross in Neeroeteren» (en neerlandès). hbvl.be, 09-04-2004. [Consulta: 22 gener 2020].
* 1 2 «"Zandkoning" Jef Teuwissen is overleden» (en neerlandès). sporza.be, 07-05-2017. [Consulta: 22 gener 2020].
* ↑ «Jef Teuwissen. Van Zandkliever tot Zandkoning» (en neerlandès). sportmediashop.nl. [Consulta: 22 gener 2020].

## Bibliografia

* Nouwen, Leopold. Jef Teuwissen. Van Zandkliever tot Zandkoning (en neerlandès), 2004.

## Enllaços externs

* Pàgina biogràfica "Jef Teuwissen - Van Zandkliever tot Zandkoning" (neerlandès)
* Vídeo de Teuwissen en un motocròs de 1960 (neerlandès)
* Imatge de Jef Teuwissen amb la Husqvarna cap a 1969 Arxivat 2020-01-29 a Wayback Machine.